CELEX: 32011D0791
Language: hu
Date: 2011-11-08 00:00:00
Title: 2011/791/EU: A Tanács határozata ( 2011. november 8. ) a Görögországnak a költségvetési felügyelet megerősítésére és elmélyítésére, valamint Görögországnak a túlzott hiány helyzetének orvoslásához szükségesnek ítélt mértékű hiánycsökkentésre irányuló intézkedések meghozatalára való felszólításáról szóló 2011/734/EU határozat módosításáról

3.12.2011   
            
            
               HU
            
            
               Az Európai Unió Hivatalos Lapja
            
            
               L 320/28
            
         A TANÁCS HATÁROZATA
   (2011. november 8.)
   a Görögországnak a költségvetési felügyelet megerősítésére és elmélyítésére, valamint Görögországnak a túlzott hiány helyzetének orvoslásához szükségesnek ítélt mértékű hiánycsökkentésre irányuló intézkedések meghozatalára való felszólításáról szóló 2011/734/EU határozat módosításáról
   (2011/791/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre (EUMSZ) és különösen annak 126. cikke (9) bekezdésére és 136. cikkére,
   tekintettel az Európai Bizottság ajánlására,
   mivel:
   
               (1)
            
            
               Az EUMSZ 136. cikke (1) bekezdésének a) pontja rendelkezik arról, hogy a költségvetési fegyelem és a költségvetési felügyelet összehangolásának erősítése céljából lehetőség van kifejezetten az euroövezeti tagállamokra vonatkozó intézkedések elfogadására.
            
         
               (2)
            
            
               Az EUMSZ 126. cikke megállapítja, hogy a tagállamoknak kerülniük kell a túlzott költségvetési hiányt, és meghatározza az erre vonatkozó, túlzott hiány esetén követendő eljárást. A Stabilitási és Növekedési Paktum, amely korrekciós ága keretében végrehajtja a túlzott hiány esetén követendő eljárást, támogatja azokat az állami intézkedéseket, amelyek a gazdasági helyzet figyelembevétele mellett a költségvetés stabilitásának mihamarabbi visszaállítását célozzák.
            
         
               (3)
            
            
               A Tanács 2009. április 27-én az Európai Közösséget létrehozó szerződés (EKSZ) 104. cikke (6) bekezdésének megfelelően megállapította, hogy Görögországban túlzott hiány áll fenn.
            
         
               (4)
            
            
               A Tanács 2010. május 10-én a 126. cikk (9) bekezdése és a 136. cikk alapján elfogadta a 2010/320/EU határozatot (1) Görögországnak a költségvetési felügyelet megerősítésére és elmélyítésére, valamint a túlzott hiány helyzetének orvoslásához szükségesnek ítélt mértékű, legkésőbb 2014-ig megvalósítandó hiánycsökkentésre irányuló intézkedések meghozatalára való felszólításáról. A Tanács a következő kiigazítási pályát határozta meg a hiány csökkentésére: az államháztartási hiány nem haladhatja meg 2010-ben a 18 508 millió EUR-t, 2011-ben a 17 065 millió EUR-t, 2012-ben a 14 916 millió EUR-t, 2013-ban a 11 399 millió EUR-t és 2014-ben a 6 385 millió EUR-t.
            
         
               (5)
            
            
               A 2010/320/EU határozatot több alkalommal jelentősen módosították (2). Mivel további módosításokat kívántak tenni, a határozatot 2011. július 12-én a 2011/734/EU tanácsi határozat (3) keretében, az áttekinthetőség érdekében át kellett dolgozni.
            
         
               (6)
            
            
               2011 szeptemberében nyilvánvalóvá vált, hogy Görögország – figyelembe véve a költségvetés 2011 szeptemberéig történő végrehajtását változatlan politikai intézkedések mellett – jelentős összeggel fog elmaradni a 2011. évi hiánycéltól, ami a program egészének hitelességét veszélyezteti. 2011 októberében a görög kormány a 2011-es költségvetésben mutatkozó csúszás minimalizálását célzó intézkedéseket jelentett be, valamint előterjesztette a 2012. évi költségvetési tervezetet, amelynek célja, hogy a kiadások ne haladják meg a 2010/320/EU határozatban megszabott, 2012-re vonatkozó felső határt. Az említett intézkedéseket 2011. október végéig jogszabályi keretbe foglalják. A görög hatóságok és a Bizottság szolgálatai széles körű vitát folytattak az említett intézkedésekről.
            
         
               (7)
            
            
               A fenti megfontolásokra tekintettel helyénvalónak tűnik a 2011/734/EU határozat több szempontból történő módosítása, a túlzott hiány megszüntetésére irányuló határidő változatlanul hagyásával,
            
         ELFOGADTA EZT A HATÁROZATOT:
   1. cikk
   A 2011/734/EU határozat 2. cikke a következőképpen módosul:
   
               1.
            
            
               a szöveg a következő bekezdéssel egészül ki:
               „(6a)   Görögország késedelem nélkül elfogadja és végrehajtja a következő intézkedéseket:
               
                           a)
                        
                        
                           az adómentességek korlátozása, különös tekintettel az adómentes személyi jövedelem küszöbértékeire, a 2012. évi bevételek legalább 2 831 millió EUR összeggel történő növelésének érdekében;
                        
                     
                           b)
                        
                        
                           a villamosenergia-számlákon keresztül beszedett tartós ingatlanadó bevezetése legalább 1 667 millió EUR bevétel 2011-es beszedése céljából, és 2012-től évente 1 750 millió EUR;
                        
                     
                           c)
                        
                        
                           a felülvizsgált köztisztviselői bértábla azonnali végrehajtása, amely 2011-ben a kiadások legalább 101 millió EUR összegű csökkenését eredményezi, valamint lehetővé teszi legalább 552 millió EUR átvitelét 2012-re, a 2015-ig tartó középtávú költségvetési stratégia keretében elért megtakarításokon felül. Ez a reform a különleges bérezési szabályok alá tartozók kivételével valamennyi közalkalmazottra vonatkozik. Az említett nettó megtakarítások kiszámítása során tekintetbe vették a fenti intézkedéseknek a jövedelemadóra, a társadalombiztosítási járulékokra, valamint a meghatározott alkalmazotti csoportoknak fizetendő bónuszokra gyakorolt hatását;
                        
                     
                           d)
                        
                        
                           az alap- és kiegészítő nyugdíjak, valamint a nyugdíjba vonulás időpontjában fizetett egyösszegű járandóságok csökkentése azzal a céllal, hogy 2011-ben legalább 219 millió EUR összegű megtakarítás keletkezzen, amely a középtávú költségvetési stratégia keretében elért megtakarításokon felül 446 millió EUR 2012-re történő átvitelét teszi lehetővé;
                        
                     
                           e)
                        
                        
                           a zöld alapból eszközölt kiadások felső határának meghatározása a betétek 5 %-ának mértékében, amelynek célja 360 millió EUR összegű megtakarítás elérése 2012-ben;
                        
                     
                           f)
                        
                        
                           miniszteri határozatok vagy körlevelek azokról az intézkedésekről, amelyek értelmében – a középtávú költségvetési stratégiában előírtaknak megfelelően – a gázra és fűtőolajra vonatkozó fogyasztási adó, valamint gépjárműadó kerül kivetésre;
                        
                     
                           g)
                        
                        
                           miniszteri határozatok a különböző társadalombiztosítási alapok által nyújtott egészségügyi juttatások egységes szabályozása érdekében;
                        
                     
                           h)
                        
                        
                           az ún. szolidaritási különadó forrásadón keresztül történő beszedésére vonatkozó jogszabály megalkotása;
                        
                     
                           i)
                        
                        
                           a szervezeti egységek bezárását, egyesítését, illetve jelentős létszámleépítését kezdeményező miniszteri határozatok elfogadása. Ez az intézkedés érinti a KED, ETA, ODDY, EOMEX, IGME, OSK, DEPANOM, THEMIS, ETHYAGE és ERT szervezeteket, a Fiatalok Országos Intézetét, valamint 35 további kisebb szervezetet;
                        
                     
                           j)
                        
                        
                           miniszteri határozat, amely – összhangban a középtávú költségvetési stratégia megtakarítási célkitűzéseivel – meghatározza a rokkantsági nyugdíj megállapításához szükséges fogyatékossági kritériumokat;
                        
                     
                           k)
                        
                        
                           törvény az alap- és kiegészítő nyugdíj indexálásának 2015-ig történő befagyasztásáról;
                        
                     
                           l)
                        
                        
                           a gyógyszerekre vonatkozó, a társadalombiztosítási alapokat terhelő árakat meghatározó pozitív jegyzék véglegesítése;
                        
                     
                           m)
                        
                        
                           a következő eszközök átruházása a HRADF (Hellenic Republic Asset Development Fund, a Hellén Köztársaság Eszközfejlesztési Alapja) privatizációs alap részére: Alpha Bank (a részvények 0,619 %-a); Görög Nemzeti Bank (a részvények 1,234 %-a); Piraeus Bank (a részvények 1,308 %-a); Piraeusi Kikötői Hatóság (a részvények 23,1 %-a); Thessaloniki Kikötői Hatóság (a részvények 23,3 %-a); Elefsina, Lavrio, Igoumenitsa, Alexandroupolis, Volos, Kavala, Corfu, Patras, Rafina, Heraklion kikötői hatóságai (100 %); Athéni Víz- és Csatornázási Művek (27,3 %); Thessaloniki Víz- és Csatornázási Művek (40 %); regionális állami repülőterek (koncessziós jogok átruházása); „South Kavala” nyílt tengeri gáztározó (jelenlegi és jövőbeni koncessziós jogok átruházása); görögországi autópályák (jelenlegi és jövőbeni koncessziós jogok átruházása); Egnatia odos (100 %); Görög Posta (90 %); OPAP, SA (29 %); négy állami épület;
                        
                     
                           n)
                        
                        
                           jogi, műszaki és pénzügyi tanácsadók kinevezése a fent felsoroltak közül legalább 14, 2012 végéig tervezett privatizációs ügylet esetében;
                        
                     
                           o)
                        
                        
                           a szociális partnerekkel folytatott párbeszédre alapozva és a munkahelyteremtésre, munkahelymegőrzésre, valamint a versenyképességre vonatkozó célkitűzésekre tekintettel további intézkedések elfogadása, amelyek lehetővé teszik a fizetések hozzáigazítását a gazdasági körülményekhez. Így különösen: az ágazati és szakmai kollektív szerződések meghosszabbításának és az ún. „kedvezőbb szabály” alkalmazásának felfüggesztése a középtávú költségvetési stratégia alkalmazásának ideje alatt, oly módon, hogy a vállalati szintű megállapodások elsőbbséget élvezzenek az ágazati és a szakmai megállapodásokkal szemben; a vállalati szintű kollektív szerződéseket a szakszervezetek, vagy vállalati szintű szakszervezet hiányában az üzemi tanácsok vagy egyéb munkavállalói képviseletek írhatják alá, a vállalat nagyságától függetlenül.”
                        
                     
         
               2.
            
            
               A (7) bekezdés a következőképpen módosul:
               
                           a)
                        
                        
                           az a) pont helyébe a következő szöveg lép:
                           
                                       „a)
                                    
                                    
                                       a 2012. évi költségvetés meghatározása, összhangban a középtávú költségvetési stratégiában lefektetett célokkal és a költségvetési hiányra vonatkozóan e határozatban előírt felső határral; a középtávú költségvetési stratégia keretében tervezett intézkedésekre vonatkozó tájékoztatás aktualizálása és közzététele; a költségvetés végrehajtásához szükséges, az adókat és a kiadásokat érintő jogszabályok megalkotása a költségvetés meghatározásával egyidejűleg;”
                                    
                                 
                     
                           b)
                        
                        
                           a d) pont helyébe a következő szöveg lép:
                           
                                       „d)
                                    
                                    
                                       a központi közigazgatás független funkcionális felülvizsgálata első szakaszának eredményeire vonatkozó értékelés, amely az operatív szakpolitikai ajánlások végrehajtására vonatkozó cselekvési terv elkészítését eredményezi majd; Ezek az ajánlások meghatározzák az ésszerűbb és hatékonyabb közszolgáltatások eléréséhez vezető utat, valamint a minisztériumi részlegek világos felelősségi köreit és irányítási jogosultságait, ami a hatásköri átfedések megszüntetéséhez, valamint a minisztériumok közötti és a minisztériumokon belüli mobilitás fejlődéséhez vezet; a működő szociális programok folyamatban lévő funkcionális felülvizsgálatának lezárása;”
                                    
                                 
                     
                           c)
                        
                        
                           a szöveg a következő pontokkal egészül ki:
                           
                                       „i)
                                    
                                    
                                       tanácsadók kinevezése a 2012-re tervezett, és e cikk (6a) bekezdésének n) pontja által nem érintett, egyéb privatizációs ügyletek esetében; az állami földtulajdon nyilvántartásba vételének és a turisztikai célú ingatlanokat, valamint a földhasználatot érintő másodlagos jogszabályok elfogadásának felgyorsítása; a köztulajdonnal foglalkozó új főtitkárság létrehozása és működtetése, amely majd az újonnan egyesített KED/ETA (ingatlankezeléssel, valamint turisztikai célú ingatlanokkal foglalkozó) intézményekkel együttműködésben, amelyek feladata az ingatlanok alkalmassá tétele a forgalomképes és értékesíthető eszközként történő privatizációra. A cél az ingatlanvagyon kezelésének javítása, az ingatlanok tehermentesítése és privatizációra való előkészítése; hat ingatlanportfólió előkészítése a HRDAF által; a megszűnt szervezetek ingó és ingatlanvagyonának az állam részére történő átruházására vonatkozó jogszabályok elfogadása;
                                    
                                 
                                       j)
                                    
                                    
                                       az adóhatóságok reformja a következő intézkedések által: nagyadózókkal foglalkozó egység létrehozása; a hatékony adóigazgatás akadályainak elhárítása az új adótörvényre vonatkozó kulcsfontosságú reformok végrehajtása által, ideértve a teljesítménycélokat nem elérő vezetők áthelyezését és az adóellenőrök képesítéseinek újraértékelését; a jelentős közigazgatási jogviták felgyorsított (azaz 90 napon belüli) lezárásával megbízott szerv létrehozása; legalább harmincegy adóhivatal összevonása és feladataik központosítása;
                                    
                                 
                                       k)
                                    
                                    
                                       a kiadások ellenőrzésének megerősítése: valamennyi minisztériumban számvitelért felelős állandó tisztviselő kinevezése;
                                    
                                 
                                       l)
                                    
                                    
                                       középtávú személyzeti terv közzététele a 2015-ig terjedő időszakra vonatkozóan, az öt kilépőre vetítve egy új munkavállaló felvételét előíró szabállyal összhangban, amely ágazati kivételek nélkül alkalmazandó az állami közigazgatás egészére; mintegy 15 000 főnyi, jelenleg a különféle kormányzati szervek által foglalkoztatott személyzet munkaerő-tartalékba helyezése, és további, mintegy 15 000 főnyi személyzet előnyugdíjazása. A munkaerő-tartalékban levő, valamint előnyugdíjazott személyzet legfeljebb 12 hónapig kapja az alapfizetése – a túlóráért járó vagy egyéb külön kifizetéseket nem tartalmazó összegének – 60 %-át. Ez a 12 hónapos időtartam 24 hónaposra hosszabbítható a nyugdíjazás előtt álló személyzet esetében. A munkaerő-tartalékban lévő személyzetnek kifizetett összegek a végkielégítés részét képezik;
                                    
                                 
                                       m)
                                    
                                    
                                       a nehéz és különösen nehéz szakmák jegyzékének felülvizsgálata annak érdekében, hogy az a munkaerő legfeljebb 10 %-ára terjedjen ki. A másodlagos/kiegészítő állami nyugdíjalapok, többek között a nyugdíjszerű szociális ellátásokat és átalányösszegű nyugellátásokat folyósító alapok működésének részletes felülvizsgálata a nyugdíjkiadások stabilizálása, a vonatkozó alapok költségvetési semlegességének garantálása és a rendszer közép- és hosszú távú fenntarthatóságának biztosítása érdekében. A felülvizsgálat elérendő célja: a működő alapok számának további csökkenése; a hiánnyal küzdő alapok egyensúlyhiányának megszüntetése; a folyó kiadások fenntartható szinten történő stabilizálása a 2012. január 1-jétől megvalósítandó megfelelő kiigazítások által; és a másodlagos rendszerek hosszú távú fenntarthatóságának biztosítása a járulékok és az ellátások szigorú összekapcsolása révén.”
                                    
                                 
                     
         
               3.
            
            
               A (8) bekezdés a következő pontokkal egészül ki:
               
                           „c)
                        
                        
                           a szociális programok folyamatban lévő funkcionális felülvizsgálatának a meghatározott programok részletesebb felülvizsgálatát is magában foglaló második szakaszának elvégzése abból a célból, hogy mérsékelhető legyen a túlzott fragmentáció, lehetőség legyen a megtakarítások elérésére és növelhető legyen a hatékonyság;
                        
                     
                           d)
                        
                        
                           elektronikus gyógyszerfelírási rendszer alkalmazása valamennyi gyógyászati beavatkozás során (gyógyszerek, beutalók, diagnózisok és sebészeti beavatkozások), mind a nemzeti egészségbiztosítási rendszer, mind pedig az EOPYY-val és a társadalombiztosítási alapokkal szerződésben álló szolgáltatók által nyújtott szolgáltatások esetében; a nemzeti egészségbiztosítási rendszer létesítményei és a magánszolgáltatók által készített részletes havi könyvvizsgálati jelentés; alacsonyabb költségmegosztási mérték hozzárendelése a referenciaárnál jóval olcsóbb (a referenciaár 60 %-ánál alacsonyabb árú) generikus gyógyszerekhez (más uniós tagállamok tapasztalatai alapján); a társadalombiztosítási alapok gyógyszerfelírásról szóló éves jelentésének közzététele; kötelezettségvállalások nyilvántartásának bevezetése valamennyi kórházban;
                        
                     
                           e)
                        
                        
                           elmozdulás afelé, hogy a nemzeti egészségbiztosítási rendszerben bevezessék a gyógyszerek és gyógyászati termékek új, központosított beszerzési rendszerét a gyógyszerkészleteket koordináló bizottságon keresztül, a specifikációs bizottság támogatása, továbbá a gyógyászati felszerelésekre, valamint gyógyszerekre alkalmazott egységes kódrendszer alkalmazása mellett;
                        
                     
                           f)
                        
                        
                           a pótköltségvetések előterjesztési és jóváhagyási eljárásának egyszerűsítésére irányuló jogszabályok elfogadása a kiadások ellenőrzésének erősítéséhez; a teljes államháztartásra kiterjedő, a kötelezettségvállalásokat tartalmazó nyilvántartások létrehozásának folytatása.”
                        
                     
         
               4.
            
            
               A cikk a következő bekezdéssel egészül ki:
               „(9)   Görögország 2012. június végéig elfogadja az alábbi intézkedéseket:
               
                           a)
                        
                        
                           A 2013. évi költségvetéssel egy időben és a 2014. évi költségvetéssel egy időben elfogadott intézkedések előkészítése és a közkiadásokkal összefüggő programok felülvizsgálatának kezdeményezése azzal a céllal, hogy meghatározhatóvá váljanak a GDP 3 %-ának megfelelő összeg megtakarítását eredményező intézkedések. A felülvizsgálat külső technikai támogatás igénybevételével készül és a nyugdíjakra, valamint a szociális transzferekre összpontosít (az alapszintű szociális védelem megőrzését biztosító módon); a védelmi kiadások csökkentése az ország védelmi képességének sérelme nélkül; valamint a központi és helyi közigazgatás szerkezeti átalakítása; a speciális javadalmazási szabályok kiigazítása; a kórházak gyógyszer- és működési kiadásai, valamint a pénzbeli szociális ellátások további racionalizálására vonatkozó előírások.”
                        
                     
         2. cikk
   Ez a határozat az erről szóló értesítés napján lép hatályba.
   3. cikk
   E határozat címzettje a Görög Köztársaság.
   
      Kelt Brüsszelben, 2011. november 8-án.
      
         
            a Tanács részéről
         
         
            az elnök
         
         J. VINCENT-ROSTOWSKI
      
   
   
      (1)  HL L 145., 2010.6.11., 6. o.
   
      (2)  2010/486/EU határozat (HL L 241., 2010.9.14., 12. o.); 2011/57/EU határozat (HL L 26., 2011.1.29., 15. o.); 2010/257/EU határozat (HL L 110., 2011.4.29., 26. o.).
   
      (3)  HL L 296., 2011.11.15., 38. o.